七夕讀牛女事
作者：汪炎昶
朝代：宋

paragraphs: 天澄灝氣輝銀灣，驚鴻未陣點紺寒。
畢逋之孫嗜穢腐，爲梁豈無鵷與鸞。
暫拋機梭息鞅靷，別久未愜須臾懽。
聚落擾擾集蠛蠓，小智未易鎸孱頑。
蓬顆牛羊半餒飫，雲路險澀託足艱。
增虧益庳禱乃遂，未見仁憫遺私干。
經緯森羅藴精耀，寧論匹偶騰欺謾。
帝降厥孫責禮幣，曷自貸予期追還。
輜軿沓颯倡河鼓，雖異臨邛亦疵瘢。
政使流光夜奔迸，寸心尚在狐疑間。
如何東西兩相望，躔次不動光芒攢。